Lungerehabilitering

Lungerehabilitering er en sammensatt behandling som utføres av flere helsefaggrupper i tverrfaglige team hvor formålet er å redusere symptomer samt å forbedre og bevare funksjonsevnen til lungesyke. Internasjonal forskning viser at deltakelse i lungerehabilitering kan bidra til bedre pust og livskvalitet, mer energi og større kontroll over egen tilstand.American Thoracic Society/European Respiratory Society Statement on Pulmonary Rehabilitation. Am J Respir Crit Care Med, 2006,173: 1390-1413 DOI:10.1164/rccm.200508-1211ST.

Rehabilitering har i tillegg vist seg å redusere forverring og behov for sykehusinnleggelserGOLD. Global Strategy for the Diagnosis, Management and Prevention of Chronic Obstructive Pulmonary Disease. Updated 2013.

 Hvem passer lungerehabilitering for? 
Personer med lungesykdommer som KOLS (kronisk obstruktiv lungesykdom) og astma antas å ha effekt av rehabilitering og kontinuerlig fysisk aktivitet. Lungerehabilitering passer for personer som har:

 Behov for livsstilsendringer 
 Liten sykdomsinnsikt 
 Dårlig mestring av sykdommen 
 Hyppige forverringer 
 Betydelig angst knyttet til anfall/tungpustenhet 
 Ernæringsproblemer, dvs underernæring eller overvekt som påvirker sykdommen og andre ernæringsrelaterte sykdommer
 Planlagte større kirurgiske inngrep 
 Vansker med å opprettholde arbeidsevne eller viktige roller i dagliglivetHelsedirektoratet (2012): KOLS. Nasjonal faglig retningslinje og veileder for forebygging, diagnostisering og oppfølging. IS-2029.

Behandlingen legger vekt på at pasienten blir en aktiv deltaker og samarbeidspartner i rehabiliteringsprosessen. Rehabiliteringstilbudet til pasienter med lungesykdom bør minimum inneholde trening, pasientopplæring og hjelp til røykeslutt, ernæringsråd og psykososial støtte

Et tverrfaglig team må omfatte minst lege, fysioterapeut og sykepleier. Teamet kan utvides med ergoterapeut, psykolog, sosionom, klinisk ernæringsfysiolog og farmasøyt.

 Rehabilitering i ulike faser av sykdommen 
miniatyr|Symptomer på KOLS
Riktig diagnose, optimal medikamentell behandling og en bred tverrfaglig vurdering er viktige forutsetninger for tidlig oppstart av rehabilitering. Slik situasjonen er i dag oppdages og diagnostiseres lungesykdom ofte for sent.

Rehabilitering i tidlig fase inkluderer diagnose, medisinsk behandling og funksjonsvurdering. Sykdomsforståelse, funksjonstrening, aktivitet og deltagelse i arbeid og sosialt samt livsstilsendringer inkludert røykeslutt er sentralt innhold.

Ved forverring av lungesykdom er det viktig med fysisk trening, eventuelle tiltak i forhold til ernæring samt støtte og omsorg kombinert med medisinsk behandling. Hensikten er å motvirke tap av muskelmasse, alvorlig funksjonsnedsettelse og stadige reinnleggelser (”svingdørspasienter”).

Intensiteten og graden av spesialisering av rehabiliteringstilbudet må tilpasses individuelt i takt med sykdomsutviklingen gjennom hele forløpet. Her vil det være nødvendig med en kombinasjon av rehabiliteringstilbud på kommunalt nivå og i spesialisthelsetjenesten. Det tverrfaglige tilbudet må imøtekomme både medisinske, sosiale og psykososiale utfordringer.

 Organisering av behandlingstilbudet 
Et tilpasset tilbud på riktig nivå i behandlingskjeden til rett tid er viktig for å sikre et optimalt utbytte med riktig ressursbruk. Mange pasienter vil kunne ivaretas på kommunalt nivå hvis dette blir etablert.

 Tilbud i Norge 
Ved flere lungeavdelinger på Norske sykehus finnes det tverrfaglige team som tilbyr poliklinisk lungerehabilitering , for eksempel ved Oslo universitetssykehusEnhet for lungerehabilitering, Oslo universitetssykehus sitt nettsted.  Besøkt 13. april 2013 og Akershus universitetssykehus. Ved enkelte sykehus finnes det kortere kurstilbud, som gjerne går under navnet KOLS-skole  eller astmaskole . Tilbud om inneliggende lungerehabilitering finnes blant annet ved Ringen rehabiliteringssenter, Unicare Hokksund og ved noen LHL-klinikker.

Helseforetakene har avtale med enkelte opptreningsinstitusjoner om oppfølgingstilbud for personer med lungesykdom.

 Helsedirektoratets anbefalinger for lungerehabilitering 
 Opplæring og motivering til livsstilsendring bør startes tidlig overfor personer med KOLS. 
 Det bør bygges opp rehabiliteringstilbud i kommunene. 
 Allmennlege, sykepleier og fysioterapeut bør være minstebemanning i det kommunale rehabiliteringsarbeidet. 
 Spesialiserte rehabiliteringstilbud bør gis ut fra en tverrfaglig funksjonsvurdering. 
 Alle helseforetak med spesialistkompetanse innen lungesykdommer bør tilby rehabilitering.Enhet for lungerehabilitering ved Oslo universitetssykehus tilbyr dette 
 Tilbud om rehabilitering skal gis ved sykehusopphold som skyldes forverringer

 Se også 
 KOLS (kronisk obstruktiv lungesykdom)
 Astma
 Norges Astma- og Allergiforbund (NAAF)
 Landsforeningen for hjerte- og lungesyke (LHL)

 Referanser 

 Eksterne lenker 
Lungerehabilitering  og KOLS-skolen  ved Oslo universitetssykehus Helseforetak
Astmaskolen  ved Oslo universitetssykehus Helseforetak

Kategori:Åndedrettssystemet
Kategori:Helsevitenskap